Ibrahim_Spahić
Politički rad
Ibrahim Spahić u Sarajevu završava gimnaziju te upisuje Filozofski fakultet u Sarajevu gdje diplomira komparativnu književnost i teatrologiju. Bio je učesnik evropskih i svjetskih foruma o mladima u periodu od 1968. do 1978. godine. Od 1974. do 1978. godine obnašao je dužnost poslanika u Skupštini SRBIH, dok je od 1974. do 1980. godine bio predsjednik Saveza studenata i član predsjedništva Saveza studenata na republičkom i saveznom nivou. Od 1990. do 1993. bio je predsjednik SSRN-a i DSS-a Sarajeva i član Savjeta povjerenika grada Sarajeva 1992/93. Autor je aprilske Deklaracije o nedjeljivosti Sarajeva iz 1992. Za predsjednika Građanske demokratske stranke Bosne i Hercegovine izabran je 1993. godine. Bio je poslanik u Predstavničkom domu Parlamentarne skupštine BiH od 1998. do 2000. godine. Vršio je dužnost prvog zamjenika predsjednika Komisije za vanjske poslove, i bio posebno angažiran na razvoju parlamentarne diplomacije. Predvodio je parlamentarne delegacije na međunarodnim konferencijama. Ibrahim Spahić je bio delegat u Domu naroda Parlamentarne skupštine BiH od 2000. do 2002. godine, kao i predsjednik Ustavnopravne komisije i predsjednik delegacije PSBiH u Interparlamentarnoj uniji. Nastupao je u ime Bosne i Hercegovine na Konferencijama IPU u Berlinu, Džakarti, Amanu, Burkini Faso, zatim u Parizu, Londonu, Bledu, Ohridu i drugim bilateralnim i multilatelarnim sastancima parlamentaraca. Organizator Konferencije gradonačelnika, načelnika i civilnog društva BiH u saradnji sa Vijećem Evrope. Ibrahim Spahić je inicijator i autor zakona i rezolucija koji su usvojeni u Parlamentarnoj skupštini BiH: Zakona o pravima etničkih i nacionalnih zajednica ili manjina u BiH; Rezolucije PSBiH o evropskim integracijama i Paktu o stabilnosti za jugoistočnu Evropu; Rezolucije o povjerenju i pomirenju u Bosni i Hercegovini; Rezolucije o ekonomskoj i socijalnoj politici, Rezolucije o zaštiti zdravlja. Predlagač je zakona i rezolucija koji su uvedeni u parlamentarnu proceduru: zakona o izmjenama i dopunama Zakona o Vijeću ministara Bosne i Hercegovine i ministarstvima BiH; zakona o gradu Sarajevu, glavnom gradu BiH; rezolucije o položaju mladih  BiH u obrazovanju, zapošljavanju i društvenom životu u Bosni i Hercegovini;  prijedloga za promjene Ustava BiH; rezolucije o položaju naučnih, kulturnih institucija Bosne i Hercegovine; i dvije interpelacije o ekonomskoj i socijalnoj politici Vijeća ministara BiH koje su razmatrane u Parlamentarnoj skupštini BiH na zajedničkoj sjednici. Bio je predsjednik Evropskog organizacionog komiteta kampanje Vijeća Evrope za podizanje svijesti i promoviranje multietničkog društva i demokratskog građanstva za sve "Link Diversity" u zemljama jugoistočne Evrope i Izvršnog komiteta direktora za kulturu Vijeća Evrope. Bio je član je Međunarodnog foruma IBN ARABI za međukulturni i međureligijski dijalog (Madrid), kao i mnogih međunarodnih organizacija.Inicirao je i izradu strategije srednjeročnog ekonomskog i socijalnog razvoja Bosne i Hercegovine. Bio je predsjednik Komisije za izradu kulturne strategije Bosne i Hercegovine pri Vijeću ministara BiH koja je usvojena u septembru 2008. godine na Vijeću ministara BiH. Bio je predsjednik Koordinacionog odbora Kanton Sarajevo euroregija. Zajedno sa Međunarodnim centrom za mir, pokretač je inicijative da se Sarajevo kandiduje za Evropsku kulturnu prijestolnicu 2014. godine. Inicijativu je prihvatilo Gradsko vijeće grada Sarajeva.